钦定古今图书集成/明伦汇编/氏族典/第412卷 > 杜重威
## 钦定古今图书集成/明伦汇编/氏族典/第412卷 > 杜重威

按《五代史杜重威传》：“重威，朔州人也。其妻石氏，晋高
祖之女弟。高祖即帝位，封石氏为公主，拜重威舒州
刺史，以功拜潞州节度，徙领忠武，又领天平，迁侍卫
亲军都指挥使。安重荣反，重威逆战于宗城，重荣败
走，还镇州，重威攻破之，以功拜成德军节度使。重威
出于武卒，无行而不知将略，居镇州，重敛其民，户口”
雕弊，又惧契丹之至，乃连表乞还京师。开运三年，契
丹诈以瀛州降，以重威为北面行营招讨使。重威已
有异志，而粮道隔绝，乃诣契丹降。契丹北归，重威与
其妻石氏诣契丹帐中为别。汉高祖定京师，重威惧
不受命，高祖自将攻之，食尽请降，拜检校太师。高祖
崩，秘不发丧，大臣乃共诛之，及其子弘璋、弘璨、弘璲，
尸于市。